钦定古今图书集成/明伦汇编/闺媛典/第176卷 > 程登元妻曹氏
## 钦定古今图书集成/明伦汇编/闺媛典/第176卷 > 程登元妻曹氏

按《南宫县志》：曹氏，程登元妻，农家女也。年二十夫亡，
姑苏氏寡居，相依为命，有田数十亩，为恶叔程庆、程
佃所夺。隆庆六年，二叔私受里人张廷芝金许嫁曹，
曹与姑皆莫之知也。一日，二叔姑偕二媒过其居，厉
色谓曹曰：“更衣，更衣！叔已嫁汝。”曹闻，与姑相抱，痛哭
不解，众共拽之，曹啮姑衣，为众拽落其二齿，扶而升
车，曹披发跌坠车下数四，御者不敢行。二叔姑以索
缚曹，置车箱中。叔子登第，策马行，车至廷芝家，出之，
死矣。众惊悚舁归，八日复苏。县令乔岩闻之，系诸谋
者，悉加罪，给曹米帛，署榜其门。